KOMISJONI ARUANNE NÕUKOGULE JA EUROOPA PARLAMENDILE Euroopa Teadusnõukogu tegevusest ja eriprogrammis „Ideed” püstitatud eesmärkide saavutamisest 2011. aastal /* COM/2012/0297 final */





1. Sissejuhatus ja õiguslik alus Komisjoni otsusega 2007/134/EÜ[1] asutatud Euroopa Teadusnõukogu (European Research Council, ERC) oluline ülesanne on rakendada eriprogrammi „Ideed”, mille kogueelarve on 7,51 miljardit eurot. ERC koosseisus on sõltumatu teaduslik nõukogu ja seda toetav spetsiaalne rakendusstruktuur – rakendusametite loomise üldise korra alusel loodud Euroopa Teadusnõukogu Rakendusamet (ERC Rakendusamet)[2]. Komisjon andis 2008. aastal rakendusametile ülesande rakendada programmi „Ideed” ja toetada teaduslikku nõukogu; rakendusamet sai haldusautonoomia 2009. aasta juulis. Käesolevas aastaaruandes, mille on koostanud komisjon koos ERC teadusliku nõukogu ja ERC rakendusametiga, esitatakse kooskõlas eriprogrammi „Ideed” käsitleva nõukogu otsuse artikli 4 lõikega 4 ja I lisaga komisjoni hinnang ERC tegevusele ja eesmärkide saavutamisele 2011. aastal. Aruannet täiendab teadusliku nõukogu aruanne programmi teadustöös rakendamise ja tulemuste kohta 2011. aastal[3]. 2. Strateegilised küsimused Teaduslik nõukogu töötab välja ERC teadusstrateegia ja koostab sealhulgas ERC kõige tähtsama strateegiadokumendi – eriprogrammi „Ideed” iga-aastase tööprogrammi. 2.1. Rahastamiskavad Tööprogrammi „Ideed” tuuma moodustavad kaks toetuste kava: noorteadlase toetused, millega toetatakse teadlasi nende teadlasekarjääri alguses, et luua neile töötingimusi, mis aitaksid neil saada sõltumatuteks teadusuuringute juhtideks; kogenud teadlase toetused, mis on kavandatud väljapaistvate ja väljakujunenud teadusuuringute juhtide toetamiseks, et pakkuda ressursse, mis võimaldaksid neil jätkata tööd oma meeskonnaga ja saavutada uusi läbimurdeid oma uurimisvaldkonnas. Selleks et tugevdada ERC osa innovatsiooniahelas eesliiniteadusest kuni sotsiaal-majanduslike hüvede saavutamiseni, töötas teaduslik nõukogu välja ja võttis kasutusele uue toetuse „Idee tõendamine”, mida alates 2011. aastast antakse ERC toetuse saajatele, et nad saaksid realiseerida oma ERC rahastatud projektide innovatsioonipotentsiaali. Kava eesmärk on kõrvaldada rahastamistühik innovatsiooni kõige varasemas etapis. 2.2. Eriprogrammi „Ideed” 2011. aasta tööprogramm Teaduslik nõukogu koostas eriprogrammi „Ideed” 2011. aasta tööprogrammi 14. aprillil 2010 ja komisjon võttis selle vastu 19. juulil 2010[4]. Tööprogramm vaadati läbi, et lisada sellesse uue „Idee tõendamise” toetuse andmise võimalus. Läbivaadatud versiooni koostas teaduslik nõukogu 29. novembril 2010 ja komisjon võttis selle vastu 24. märtsil 2011[5]. Lisaks „Idee tõendamise” toetuse kasutuselevõtule tehti mõned muudatused teaduslikus strateegias: laiendati veelgi noorteadlase toetuste abikõlblikkuse raame; nüüd saab toetust anda 2–12 aasta jooksul pärast doktorikraadi (PhD) saamist (2–7 aastat on alustav teadlane ja 7–12 aastat on nn konsolideeriv teadlane). Lõdvendati ka korduvtoetuse andmise piirangut; taotleja võib nüüd järgmisele ettepanekute konkursile esitada uue taotluse, kui tema ettepanek hinnati kvaliteediläve ületavaks. Erialadevaheline valdkond nimetati ümber neljandaks valdkonnaks, millele soovituslikult eraldatakse 10 % vahenditest. 2.3. Vastastikuse eksperdihinnangu andmise meetodid ERC kasutab kõrgetasemeliste vastastikuse eksperdihinnangu andmise komisjonide struktuuri; komisjonide liikmed valib teaduslik nõukogu ning sinna kuuluvad teadlased ja insenerid nii EList kui ka väljastpoolt. Kõnealused komisjonid hõlmavad kõiki teadusharusid ja need jagunevad kolme peamise teadusvaldkonna vahel: füüsika- ja inseneriteadused, bioteadused ning sotsiaal- ja humanitaarteadused. Sarnaselt eelmistele projektikonkurssidele tegutses noorteadlaste ja kogenud teadlaste toetuskava alal kokku 25 komisjoni. „Idee tõendamise” ettepanekuid hindas eraldi ekspertide-hindajate kogu kaugtöö meetodil. 3. Programmi rakendamine Programmi rakendamisel 2011. aastal täideti täies mahus 1,3 miljardi euro suurused kulukohustused (üldised kulukohustused) ja täielikult maksti välja 725 miljoni euro ulatuses makseid, mis vastab 100 %-le eriprogrammi „Ideed” 2011. aasta tegevusassigneeringutest. Ligikaudu 2,2 % tegevuseelarvest kulutati haldusele. 3.1. Toetused Alates 2008. aasta tööprogrammist esitatakse ERC projektikonkursside raames taotlusi ühes etapis (taotlejad peavad esitama täieliku ettepaneku) ja neid hinnatakse kahes etapis. Toetusi antakse parimatele ettepanekutele, sõltuvalt eelarvest. Toetust antakse ettepaneku enese alusel, võttes arvesse vastastikuses eksperdihinnangus soovitatud rahastamismahtu. 3.1.1. ERC noorteadlase toetused ERC noorteadlase toetuste 2011. aasta konkursikutse avaldati juulis 2010 ja selle ligikaudne eelarve oli 661 miljonit eurot. Kokku esitati 4 080 ettepanekut, mis jagunesid valdkonniti järgmiselt: füüsika- ja inseneriteadused – 1 690 ettepanekut, bioteadused – 1 440 ettepanekut ning sotsiaal- ja humanitaarteadused – 950 ettepanekut. Kokku rahastati 485 ettepanekut rohkem kui 670 miljoni euroga, keskmine toetus oli umbes 1,4 miljonit eurot. Noorteadlase toetuste 2012. aasta konkursikutse avaldati juulis 2011 ja selle ligikaudne eelarve oli 730 miljonit eurot. Kokku esitati 4 741 ettepanekut: füüsika- ja inseneriteadustes 2 058 ettepanekut, bioteadustes 1 653 ettepanekut ning sotsiaal- ja humanitaarteadustes 1 030 ettepanekut, mis moodustasid vastavalt 43 %, 35 % ja 22 %, jaotus oli sarnane 2011. aasta ja 2010. aasta noorteadlase konkursikutse ettepanekute jaotusega. 3.1.2. ERC kogenud teadlase toetused ERC kogenud teadlase toetuste 2011. aasta konkursikutse avaldati novembris 2010 ja selle ligikaudne eelarve oli 661 miljonit eurot. Kokku esitati 2 284 ettepanekut, mis jagunesid valdkonniti järgmiselt: füüsika- ja inseneriteadused – 917 ettepanekut (40 %), bioteadused – 789 ettepanekut (35 %) ning sotsiaal- ja humanitaarteadused – 578 ettepanekut (25 %). Ettepanekute hindamise tulemusel otsustati rahastada 294 ettepanekut kokku ligikaudu 700 miljoni euroga, keskmine toetus oli ligikaudu 2,4 miljonit eurot. ERC kogenud teadlase toetuste 2012. aasta konkursikutse avaldati novembris 2011. Selle tähtajad olid 2012. aasta veebruaris-aprillis ja ligikaudne eelarve 680 miljonit eurot. 3.1.3. ERC „Idee tõendamine” Esimene „Idee tõendamise” konkursikutse avaldati märtsis 2011 ligikaudse eelarvega 10 miljonit eurot, millest ligikaudu pool eraldati kummagi hindamisvooru jaoks, mis järgnesid kahele taotluste esitamise tähtajale juunis ja novembris 2011. Ainuüksi teadlased, kel oli juba ERC noorteadlase toetus või kogenud teadlase toetus, said taotleda „Idee tõendamise” rahastust. Esimeseks tähtajaks esitati 78 taotlust, millest 73 tunnistati hindamiskõlblikuks, kusjuures jaotus ERC toetuse saanute ainevaldkondade järgi oli järgmine: füüsika- ja inseneriteadused – 58 %, bioteadused – 34 % ning sotsiaal- ja humanitaarteadused – 8 %. Hindamise tulemusena valiti rahastamiseks 30 ettepanekut. Teiseks tähtajaks esitati 73 taotlust, millest 67 tunnistati hindamiskõlblikuks, kusjuures jaotus ERC toetuse saanute ainevaldkondade järgi oli järgmine: füüsika- ja inseneriteadused – 61 %, bioteadused – 34 % ning sotsiaal- ja humanitaarteadused – 5 %. 3.2. Programmikomitee Eriprogrammi „Ideed” programmikomitee toimib lisaks ametlike ülesannete täitmisele ka olulise suhtlusvõrguna, mis hõlmab liikmesriike ja seitsmenda raamprogrammiga assotsieerunud riike, teaduslikku nõukogu, ERC peasekretäri ning komisjoni. Programmikomitee tuli 2011. aastal kokku 5. aprillil ja 24. oktoobril. 3.3. Eetilisuse hinnang 2011. aastal kaasati eetilisuse hindamisse 55 väliseksperti ja hinnati kõigi ettepanekute eetilisust; vaid kolm ettepanekut hõlmasid inimembrüo tüvirakkude kasutamist. Need ettepanekud antakse üle komisjonile protsessi lõpuleviimiseks. 3.4. Õiguskaitsetaotlused 2011. aastal esitati 234 õiguskaitsetaotlust, mis moodustab 3,6 % esitatud ettepanekute koguarvust; see on oluline vähenemine võrreldes 2010. aasta 4,6 %-ga. Kahe põhjendatuks tunnistatud õiguskaitsetaotluse põhjuseks olid vead individuaalsel hindamisel hindamisprotsessi esimeses etapis. Mõlemal juhul korraldati täiesti uus hindamine, millega jõuti järeldusele, et mõlemad ettepanekud tuleks kanda rahastatavate ettepanekute lõplikku loendisse; selle tulemusel valitigi mõlemad ettepanekud välja toetuse saamiseks. 3.5. Teavitamine 2011. aastal hoogustas ERC nii Euroopas kui ka mujal maailmas rahastamisvõimaluste alast teavitustegevust, oli esindatud suurematel rahvusvahelistel teaduskonverentsidel ja näitustel, karjääriplaneerimismessidel ja -seminaridel ning ERC rahastatud projektide nähtavust suurendati nii laialdase avalikkuse teadvuses kui ka meedias. Euroopas võttis ERC osa Euroopa molekulaarbioloogia organisatsiooni aastakoosolekust Viinis ja Euroopa sotsioloogiaühenduse aastakoosolekust Genfis; Euroopa biokeemiaühingute föderatsiooni (FEBS) kongressist Torinos, loodusteadlaste karjäärimessist (Nature Jobs Career Fair) Londonis, Euroopa ülikoolide avalike suhete ja teabeametnike koosolekust Prahas, konverentsist „Falling Walls” Berliinis ja ELi innovatsioonikogust Brüsselis. Erilisi jõupingutusi pühendati riikidele, kelle osalus ERC kavades on madal. Juunis korraldas ERC seoses Ungari Euroopa Liidu eesistumisega koos Ungari Teaduste Akadeemiaga suure konverentsi teemal „Euroopa tippteaduse edendamine”. Esile tõsteti tippteadlasi, kes olid suutnud saada väga ihaldatud ERC toetusi. Väljavalitud ERC-toetuse saajad, sealhulgas 2010. aasta Nobeli preemia laureaat Konstantin Novosjolov rääkisid oma kogemustest. Lätis Riias korraldati koos Läti Teaduste Akadeemiaga ERC avalik esitlus. Poolas korraldasid Poola riiklik ja piirkondlikud kontaktpunktid rea teavitusseminare. ERC kutsuti 25. mail 2011 mõttevahetusele Euroopa Parlamendi tööstus-, teadus- ja energeetikakomiteesse (ITRE). Ka 30. septembri 2011. aasta konkurentsivõime nõukogus toimus arvamuste vahetus, milles osalesid teaduse ja innovatsiooni volinik ning ERC president. Väljaspool Euroopat on ERC olnud jällegi kohal mitmes prioriteetsemas riigis, nimelt Ameerika Ühendriikides (MIT-European Career, Ameerika teaduse edendamise assotsiatsioon, neuroteaduste ühingu aastakoosolek, Ameerika vähiuuringute assotsiatsioon, rahvusvaheline biokonverents, Ameerika geofüüsikaliidu koosolek), Hiina (teadusorganisatsioonide ja ülikoolide külastamine Pekingis), India (India teaduskongress Chennais ja osalemine üleriigilises ELi-kampaanias, mille korraldas ELi esindus), Brasiilia (São Paulo ja Brasilia) seoses Brasiilia teadusrahastusameti 60. sünnipäevaga. Teadusliku nõukogu liikmed ja täitevameti töötajad on andnud oma panuse paljudesse nendest populariseerimisüritustest ja on külastanud teaduskongresse, mida on peetud ELis ja muudes riikides (Ameerika rakubioloogia ühingu aastakoosolek Ameerika Ühendriikides Denveris, Ameerika antropoloogiassotsiatsiooni aastakoosolek Montréalis ning materjaliteaduste ühingu sügiskoosolek Varssavis). ERC on saanud kogu aasta jooksul meediakajastust nii Euroopas kui ka kogu maailmas, nii organisatsioonina kui ka rahastatud projektide ja toetusesaajate kaudu. Pressitöö tulemusel ilmus suur hulk artikleid nii teaduslikes kui ka üldise sisuga ajakirjades (üle 1 900 mainimise), palju pressiteateid ja meedia kaudu levitatud ajakohastatud teavet. On avaldatud palju ERC presidendi, peasekretäri ja teadusliku nõukogu liikmete intervjuusid, sealhulgas suure levikuga päevalehtedes. Avaldati kolm teemakokkuvõtet Alzheimeri tõbe, rinnavähist teavitamise kuud ning ÜRO kliimamuutusekonverentsi Durbanis käsitlevate uudiste kohta. Kõikjal Euroopas asuvaid liikmesriikide kontaktpunkte, mille ülesanne on võimalikele taotlejatele teavet anda, informeeriti pidevalt ERCs toimuvast ja ERC projektikonkurssidest. Septembris avati täiesti uus veebisait, uue sisukajastuse ja kujundusega, selgema ja kasutajasõbralikuma navigatsiooniga, lisatud funktsioonidega ja dünaamilisema lähenemisviisiga. Märtsis avaldati esmakordselt uus elektrooniline kvartaliajakiri „ideas”, et pakkuda põhjalikumat teavet ja esitlusi ERC saavutuste, projektide, toetusesaajate ja partnerite kohta. 3.6. Eriprogrammi „Ideed“ järelevalve ja hindamine ERC peamiste tulemuste hinnang koostati seoses mõju eelhindamisega, mis eelnes komisjoni ettepaneku esitamisele järgmise teadusuuringute ja innovatsiooni raamprogrammi Horisont 2020 kohta[6]. Hindamisega saadi järgmised tulemused: · 2011. aasta lõpuks täideti ligikaudu 470 kõrgetasemelises teaduskeskuses enam kui 2 000 eesliiniteaduse projekti. · 2011. aastaks on 36 ERC toetusesaajat saanud hinnatavaid rahvusvahelisi teadusauhindu ja preemiaid, sealhulgas 4 Nobeli preemiat ja 3 teadusharumedalit. · Selliste vastastikuse eksperdihindamisega teadusajakirjades avaldatud artiklite arv, milles tänatakse ERC-d toetuse saamise eest, suurenes 2010. aasta 1 200-lt artiklilt 2011. aastal 1 750 artiklini; kokku on selliseid artikleid alates 2008. aastast avaldatud üle 3 400. Seda ühest küljest tänu suuremale projektide arvule ning teisest küljest tänu sellele, et juba valmivad projektid annavad rohkem tulemusi. · Kui vaadelda üksnes kahte kõige enam tsiteeritavat teadusajakirja (Nature ja Science), võib tõdeda, et ERC mõju laieneb kiiresti. 2011. aastal avaldati iga nädal vähemalt ühe ERC poolt rahastatava projekti tulemused kas Nature’s või Science’is. Võrdluseks: 2010. aastal – igal teisel nädalal ja 2009. aastal – igal seitsmendal nädalal. Komisjon, ERC Rakendusamet ja teaduslik nõukogu võtsid 2010. aastal meetmeid vastavalt ERC struktuuride ja mehhanismide hindamise tulemusel esitatud soovitustele[7]. ERC loomist käsitleva otsuse muutmise otsuses[8] kinnitas komisjon teadusliku nõukogu esimehele ja aseesimeestele kohaliku toetuse maksmist nende tööpaigas ning kehtestas plenaaristungitel osalejatele tööle vastava tasu, et tunnustada teadusliku nõukogu liikmeid isikliku panuse ja ERC-ga seotud ülesannete täitmisele pühendatud aja eest. Samas otsuses esitati ka teadusliku nõukogu uute liikmete leidmise ülesannet täitva alalise valimiskomitee idee. Meetmeid hakati rakendama ja nende jaoks nähti ette eelarve tööprogrammi „Ideed” läbivaatamisel märtsis 2011[9]. Komisjon käivitas tihedas koostöös teadusliku nõukoguga ning raamprogrammi Horisont 2020 silmas pidades täiendava mõttevahetuse selle üle, kuidas ERC-d kestlikult ja tulevikku suunatult juhtida. Mõttevahetust pidas 2010. aasta detsembris loodud rakkerühm, kuhu kuulusid teadusliku nõukogu, ERC hindamiskomisjoni ja Euroopa Komisjoni esindajad[10]. ERC rakkerühma aruanne avaldati 12. juulil 2011[11] ning edastati nõukogule ja Euroopa Parlamendile. Selle peamine järeldus on, et Horisont 2020 ajaskaalas on ERC tulevik paremini kindlustatud mõne täitevameti koosseisus. Aruanne on väga heas kooskõlas ERC 2009. aasta kontrollimise tulemustega. Selles tunnistatakse ERC senist märkimisväärset edu ja pakutakse meetmeid tema töö edasiseks parandamiseks. Üks soovitatud uuendustest on see, et tuleks ette näha enam-vähem täiskohaga ERC presidendi ametikoht asukohaga Brüsselis, millega kaob vajadus ERC peasekretäri järele. Rakkerühma soovitused on võetud komisjoni ettepanekutesse Horisont 2020 eriprogrammi rakendamise kohta[12]. 4. Euroopa Teadusnõukogu ülesehitus 4.1. Teaduslik nõukogu Teadusliku nõukogu liikmetest ühe kolmandiku asendamine jõustus jaanuaris 2011 ja seda käsitleti eelmise aasta aruandes[13]. Alaline valimiskomitee jätkab tulevaste liikmete otsimist ja teatas detsembris 2011 teadusüldsusega arutelu alustamisest,[14] et määrata kindlaks järgmised liikmed oktoobris 2012. Pärast teadusliku nõukogu koosseisu uuendamist valiti teadusliku nõukogu asutajaliikmed professorid Pavel Exner ja Carl-Henrik Heldin aseesimeesteks[15]. 2011. aastal valis teaduslik nõukogu prof. Donald Bruce Dingwelli, Müncheni Ludwig Maximiliani nim. ülikooli eksperimentaalvulkanoloogia professori kolmandaks peasekretäriks, kes jätkab Ernst-Ludwig Winnackeri ja Andreu Mas-Colelli tööd. Prof. Dingwell võttis ameti üle 1. septembril 2011[16]. Teaduslik nõukogu pidas 2011. aastal viis plenaarkohtumist, millest kaks toimusid väljaspool Brüsselit: juunis Ungaris Budapestis ja oktoobris Lätis Riias. Plenaaristungite kokkuvõtted on avaldatud ERC veebisaidil[17]. Lisaks plenaarkohtumistele kohtuvad teadusliku nõukogu liikmed eriküsimusi käsitlevates töörühmades. Rakendusamet korraldas 2011. aastal ERC töörühmade koosolekud järgmistel teemadel: innovatsioon ja suhted tööstussektoriga, avatud juurdepääs, rahvusvahelistumine ja sooline tasakaal. Töörühmad teevad analüüse ja aitavad ellu viia ERC teadusstrateegiat, esitades teaduslikule nõukogule plenaaristungitel vastuvõtmiseks ettepanekuid seoses töörühmade ülesannete hulka kuuluvate valdkondadega. Nendeks ülesanneteks on uurida ERC suhteid tööstus- ja ärisektoriga ning ERC rahastatud teadusuuringute mõju innovatsioonile, töötada välja ERC seisukoht avatud juurdepääsu suhtes, uurida, milliste mehhanismide abil saaks suurendada Euroopa-välistest riikidest, eriti Brasiiliast, Venemaalt, Indiast ja Hiinast (BRIC-riigid) pärit teadlaste osalemist ERC kavades, ning tagada ERC-s parimate tavade rakendamine toetusesaajate soolise tasakaalu kindlustamisel. Teaduslikul nõukogul on ka kaks alalist komiteed, üks vastastikuseks eksperdihindamiseks ning teine huvide konflikti ja teadusliku väärkäitumise küsimuste lahendamiseks. Täitevamet koos rühmade liikmetega valmistas ette rea töödokumente, mis sisaldavad analüüse ja olulisi järeldusi töörühmades käsitletud oluliste teemade kohta. Teadusliku nõukogu ning Euroopa Komisjoni ja ERC Rakendusameti koostöö paremaks tagamiseks tuleb korrapäraselt kokku ERC juhatus, kuhu kuuluvad teadusliku nõukogu esimees ja aseesimehed, ERC peasekretär ning rakendusameti direktor. Neil koosolekutel osaleb ka rakendusameti juhtkond. Juhatusel oli 2011. aastal Brüsselis kümme koosolekut, mille eesmärk oli eelkõige valmistada ette teadusliku nõukogu istungeid või võtta nende järelmeetmeid. Teadusliku nõukogu plenaaristungeid ja kõnealuse nõukogu liikmete kohtumisi ERC sidusrühmadega aitab korralduslikult ja halduslikult ette valmistada rakendusamet. Peale selle annab rakendusamet nõu ja koostab analüüse teaduslikule nõukogule, et hõlbustada viimasel täita eriprogrammi „Ideed” 1. lisas kirjeldatud ülesandeid. Ühtlasi toetab ta oma töörühmade ja alaliste komiteede tegevust. 4.2. Euroopa Teadusnõukogu Rakendusamet Alates juulist 2009 vastutab ERC Rakendusamet kõigi tööprogrammis ettenähtud haldusülesannete ja programmi elluviimise eest. Ameti tegevust juhib juhtkomitee, mille liikmed on ametisse nimetanud komisjon. Kooskõlas ERC töörühma järeldustega muudeti juhtkomitee koosseisu ning lisati sellesse välisliikmetena teadusliku nõukogu liikmed professorid Sierd Cloetingh ja Tomasz Dietl. Komiteed juhib teadusuuringute ja innovatsiooni peadirektoraadi peadirektor ning ERC peasekretär osaleb töös vaatlejana. Juhtkomitee pidas 2011. aastal neli koosolekut ning võttis vastu rakendusameti iga-aastase tööprogrammiga, eelarvega ja raamatupidamisega seotud otsused. Igaks koosolekuks sai juhtkomitee ameti direktorilt üksikasjaliku tegevusaruande. 4.2.1. ERC Rakendusameti töötajad 2011. aasta tegevuseelarvega olid ette nähtud ametikohad 100 ajutisele töötajale, 253 lepingulisele töötajale ja 7 lähetuses viibivale riiklikule eksperdile, seega kokku 360 töötajale. Ameti töötajate arv oli 2011. aasta detsembri lõpus 350: 97 ajutist töötajat, 245 lepingulist töötajat ja 8 lähetuses viibivat riiklikku eksperti. 2011. aasta detsembri statistiliste andmete kohaselt olid ameti töötajatest umbes 36 % mehed ja 64 % naised. Kõrgelt kvalifitseeritud töötajatest (IV tegevusüksuse ajutised ja lepingulised töötajad) olid 54 % naised. Rakendusametis töötasid 2011. aasta lõpus 24 liikmesriigi kodanikud. Alates 1. jaanuarist 2011 töötab ERC täitevameti direktori Jack Metthey asemel direktori ajutise kohustäitjana Pablo Amor. 5. Järeldused ja 2012. aasta väljavaated Teadusüldsus on ERC toetused hästi vastu võtnud. Alates oma rajamisest 2007. aastal on ERC lõpule viinud kaheksa ettepanekute konkurssi noorteadlaste ja kogenud teadlaste toetuskava alal. Konkurssidele on kokku esitatud üle 26 000 taotluse, millest üle 2 500 on range vastastikuse eksperdihindamisega valitud välja rahastuse saamiseks. Teaduslik nõukogu lisab 2012. aastal sünergiatoetused, mis võimaldab väikestel teadlaste rühmadel ühendada üksteist vastastikku täiendavad oskused, teadmised ja vahendid, et ühiselt asuda teaduslike probleemide kallale, mis asuvad teaduse eesliinil ja ulatuvad kaugemale, kui üksikteadlane suudaks üksi saavutada. Sünergiatoetused lisatakse katseprojektina ja nende eelarve on 150 miljonit eurot[18]. Samuti toimub 2012. aastal Euroopa Parlamendi ja nõukogu arutelu komisjoni ettepaneku Horisont 2020 üle. Horisont 2020 üks peamisi püüdlusi on toetada ELi kui maailmateaduse liidri positsiooni sihtotstarbelise eelarvega 24,6 miljardit eurot, sealhulgas suurendatakse ERC rahastamist 77 %. ERC eelarve suurendamine võimaldab toetada suuremat hulka esmaklassilisi teadlasi ja nende novaatorlikke ideid ning eriti noorteadlasi ning anda neile pikemaajalisi perspektiive. ERC rakendusametil täitub 2012. aastal kolm aastat iseseisvat olemasolu ja korraldatakse tema välishindamine, mis hõlmab kulude ja tulude analüüsi. Hindamisaruanne edastatakse Euroopa Parlamendile, nõukogule ja kontrollikojale. [1] ELT L 57, 24.2.2007, lk 14. [2] Komisjoni otsus nr 2008/37/EÜ, 14. detsember 2007, millega luuakse Euroopa Teadusnõukogu rakendusamet ühenduse eriprogrammi Ideed haldamiseks eesliiniuuringute valdkonnas vastavalt nõukogu määrusele (EÜ) nr 58/2003 (ELT L 9, 12.1.2008, lk 15). [3] http://erc.europa.eu/sites/default/files/document/file/erc_annual_report_2011.pdf [4] K(2010) 4898, 19.7.2010, avaldamata. [5] K(2011) 1848, 24.3.2011, avaldamata. [6] KOM(2011) 809 (lõplik), 30.11.2011. [7] Hindamiskomisjoni aruanne: Towards a world class Frontier Research Organisation: Review of the European Research Council’s Structures and Mechanisms (23. juuli 2009). http://erc.europa.eu/index.cfm?fuseaction=page.display&topicID=158 Komisjoni vastus: 22. oktoobri 2009. aasta teatis Euroopa Parlamendile ja nõukogule K(2009) 552 (lõplik), http://ec.europa.eu/research/evaluations/pdf/archive/other_reports_studies_and_documents/commission_communication_on_the_erc_review_-_22_october_2009.pdf. [8] Otsus 2011/12/EL, 12.1.2011, ELT L 9, 13.1.2011, lk 5. [9] K(2011) 1848, 24.3.2011, avaldamata. [10] Vt pressiteade IP/10/1759 http://europa.eu/rapid/pressReleasesAction.do?reference=IP/10/1759&format=HTML&aged=0&language=EN&guiLanguage=fr. [11] http://erc.europa.eu/about-erc/reviews-and-development-erc [12] KOM(2011) 811 (lõplik), 30.11.2011. [13] KOM (2011) 497, 17.8.2011 [14] http://ec.europa.eu/research/index.cfm?pg=newsalert&lg=en&year=2011&na=na-121211 [15] http://erc.europa.eu/pdf/ERC_Press_release_Vice-Presidents.pdf [16] http://erc.europa.eu/pdf/ERC_Press_release_New_Secretary_General.pdf [17] http://erc.europa.eu/about-erc/organisation [18] http://ec.europa.eu/research/fp7/pdf/wp2012/wp2012_ideas_en.pdf